《初到书局以万七千钱得一老马盲右目戏作古句自嘲一首》
宋代·程俱

蹄间三寻汗流赭，九逵雷雹争飞洒。我穷那得骋追风，正拟虺尵行果下。

平生畏途饱经历，夜半临深无驭者。故应造物巧相戏，却比盲人骑瞎马。

李南知音当促步，广汉腾嘲不相假。执鞭良称塞翁儿，并辔聊从杜陵夏。

庞然病颡岂其类，老矣问途那可舍。径烦一夫事刷秣，似桂新刍不盈把。

向来伯厚亦安在，结驷鸡栖同土苴。他年东去把撩风，纵尔逍遥汴东野。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。